b'\n_START_ARTICLE_\nSluzi\n_START_PARAGRAPH_\nSluzi so skupina polisaharidov v algah in rastlinah. Pri algah so sestavina celi\xc4\x8dnih sten in prepre\xc4\x8dujejo izsu\xc5\xa1itev, pri vi\xc5\xa1jih rastlinah pa se nahajajo znotraj celic kot rezervna hrana in snovi, ki ve\xc5\xbeejo vodo._NEWLINE_Sluzi izolirane iz alg v vodi gelirajo in so pomembne kot stabilizatorji, emulgatorji in zgo\xc5\xa1\xc4\x8devala v prehrambeni, kozmeti\xc4\x8dni in farmacevtski industriji. Vi\xc5\xa1je rastline s sluzmi so pa pomembne v fitoterapiji zlasti kot odvajala, emoliensi in antitusiki. Teh sluzi ne izoliramo v \xc4\x8disti obliki, marve\xc4\x8d uporabljamo rastlinske droge za pripravo zdravilnih pripravkov. Sluzi so ob\xc4\x8dutljive na temperaturo in to moramo upo\xc5\xa1tevati pri pripravi izve\xc4\x8dkov; obi\xc4\x8dajno iz drog s sluzmi pripravljamo zato prelivke (macerate), da sluzi ne izpostavljamo visokim temperaturam.\n_START_SECTION_\nSluzi iz alg\n_START_PARAGRAPH_\nPomembne sluzi dajejo zlasti rde\xc4\x8de in rjave alge. Iz rde\xc4\x8dih alg pridobivamo agar (iz rodu Gelidium) in karagen (iz irskega li\xc5\xa1aja), iz rjavih alg pa alginsko kislino in alginate (iz rodov Laminaria, Macrocystis ...).'